b"\n_START_ARTICLE_\nFriedel-Craftsova reakcija\n_START_SECTION_\nFriedel-Craftsova dealkilacija\n_START_PARAGRAPH_\nFriedel-Craftsova alkilacija je dvosmerna reakcija. \xc4\x8ce poteka v obratni smeri, se imenuje Friedel-Craftsova dealkilacija. Alkilno skupino se lahko odstrani z aromatskega obro\xc4\x8da v prisotnosti protonov in Lewisove kisline._NEWLINE_V multipli adiciji etil bromida na benzen na primer bi pri\xc4\x8dakovali, da se bo po prvi substituciji substituiranje nadaljevalo na orto in para polo\xc5\xbeaju, v resnici pa je reakcijski produkt zmes 1,3,5-trietil benzena z vsemi alkilnimi skupinami kot meta substituentami. Za tak\xc5\xa1en potek reakcije so o\xc4\x8ditno odlo\xc4\x8dilne steri\xc4\x8dne ovire, ki favorizirajo meta substitucijo pred sicer termodinamsko bolj ugodnima polo\xc5\xbeajema orto in para. Kon\xc4\x8den produkt je torej rezultat niza alkilacij in dealkilacij.\n_START_SECTION_\nFriedel-Craftsovo sulfuriranje\n_START_PARAGRAPH_\nPod pogoji, v katerih potekajo Friedel-Craftsove reakcije, areni reagirajo s sulfonil halidi (R-SO2-X, X=halogen) in anhidridi sulfonskih kislin in tvorijo sulfone (R-SO\xe2\x82\x82-R'). Reakcijo katalizirajo AlCl\xe2\x82\x83, FeCl\xe2\x82\x83, GaCl\xe2\x82\x83, BF\xe2\x82\x83, SbCl\xe2\x82\x85, BiCl\xe2\x82\x83, Bi(OTf)\xe2\x82\x83 in drugi. Intramolekularna Friedel\xe2\x80\x93Craftsova ciklizacija poteka z 2-fenil-1-etansulfonil kloridom, 3-fenil-1-propansulfonil kloridom in 4-fenil-1-butansulfonil kloridom s segrevanjem v nitrobenzenu z AlCl\xe2\x82\x83. Reagirajo tudi sulfenil kloridi in sulfinil kloridi in tvorijo sulfide oziroma sulfokside. Sulfinil kloridi in diaril sulfoksidi se lahko pripravijo iz arenov z reakcijo s tionil kloridom v pristonosti katalizatorjev BiCl\xe2\x82\x83, Bi(OTf)\xe2\x82\x83, LiClO\xe2\x82\x84 ali NaClO\xe2\x82\x84.\n_START_SECTION_\nFriedel-Craftsovi preskusi za aromatske ogljikovodike\n_START_PARAGRAPH_\nV reakciji kloroforma z aromatskimi spojinami v prisotnosti katalizatorja AlCl\xe2\x82\x83, nastanejo triaril metani, ki so pogosto \xc5\xbeivo obarvani, kot na primer triarilmeranska barvila. Reakcija je standarden preskus za prisotnost aromatov."